પાલિકાના ઉધના ઝોનનું કહેવું હતું કે, ઉધના ઝોનની હદમાં આવતા પટેલ નગર વિસ્તારમાં પાલિકાનો અનામત પ્લોટ છે. ત્યાં સ્થાનિક લોકોએ જમીનમાંથી હનુમાન ભગવાનની મૂર્તિ મળી હોવાની વાત ફેલાવી હતી. ત્યાં જ કાચું મંદિર બનાવવાની તજવીજ હાથ ધરી હતી. પાલિકાને આ ગતિવિધિની જાણ થતાં જ ગુરુવારે મંદિરનું ડિમોલેશન કરવા માટે સ્ટાફ પહોંચ્યો હતો. મંદિર તોડવાની વાત આવતાં જ કહેવાતા ધર્મરક્ષકોની આગેવાનીમાં સ્થાનિકો દોડી આવ્યા હતાં. પાલિકાના સ્ટાફ સાથે ઘર્ષણ સર્જાયું હતું. પાલિકાના સ્ટાફને પોલીસ બોલાવવાની ફરજ પડી હતી. પોલીસનો મોટો કાફલો પહોંચ્યો હતો. તેમછતાં સ્થાનિક લોકોએ વાતાવરણ તંગ બનાવ્યુ હતું. જોકે, પોલીસે આગેવાની લઈ રહેલા 10 લોકોની અટકાયત કરી હતી. ત્યારપછી પાલિકાની ટીમે મંદિર ડિમોલેશન કરી નાંખ્યુ હતું.